Reverentissimo G. Dei dispositione Cisterciensi abbati universoque sanctorum patrum capitulo R. Gaufredi cognomento Barral[is] eiusdem gratia vicecomes Massilie indeficientem in sancta professione leticiam. Quoniam teste humani generis redemptore non habent opus sani medico sed qui male habent multis et immensis peccatorum depressus gravaminibus divina favente gratia remedia a potentibus subveniendi expostulo. Siquidem ab omnipotentis Dei ineffabilli bonitate ingenti impietate et iniquitate mea longe factus nisi forte in eo dixerim esse mecum quod gratia ipsius iniquitatem meam ego cognosco et peccatum meum coram me est semper ad eius assessores et collaterales atque ipso testante amicos idest ad vos orationum vestrarum suffragia implorando confugio. De vestri igitur ordinis habundanti caritate confisus absens licet corpore presens tamen mente instanti devotione deposco ut me in fratrem et fidelilem recipiatis et pro anima bone memorie fratris mei Guillermi Grossi iuges domino preces fundatis et utrumque omnium bonorum vestrorum participem faciatis atque ingens missarum debitum quod pro eo teneor persolvere intuitu caritatis si placet ex parte relevare curetis ut a vobis semper impleatur quod apostolus precepit alter alterius honera portare et cetera. Ego enim qui spiritualia a vobis requiro non quidem indignum sed parvum duco cum temporalia vobis porrigo. Hoc tamen concedo laudo et iure perpetuo confirmo quod sicut abbates vestri ordinis qui mihi vicini sunt ita et omnes longe vel prope positi liberi ab omni exactione et securi in urbe Massilia et per omnem terram meam eant et redeant vendentes et ementes queque sibi fuerint necessaria.